দক্ষিণ কোরিয়া
দক্ষিণ কোরিয়া উত্তর-পূর্ব এশিয়ার একটি দেশ যা কোরীয় উপদ্বীপের দক্ষিণ অংশটি নিয়ে গঠিত। এর সরকারি নাম কোরীয় প্রজাতন্ত্র ( "দাএ-হান্-মিন্-‌গুক্‌")। দক্ষিণ কোরিয়ার উত্তরে উত্তর কোরিয়া, পূর্বে জাপান সাগর, দক্ষিণে ও দক্ষিণ-পূর্বে কোরিয়া প্রণালী, যা জাপান থেকে দেশটিকে পৃথক করেছে, এবং পশ্চিমে পীত সাগর। সিউল হচ্ছে দক্ষিণ কোরিয়ার বৃহত্তম শহর ও রাজধানী।
দক্ষিণ কোরিয়ায় ধর্ম
মাত্র হাতেগোনা কিছু কোরীয় কনফুসীয় (유교 ইউগিও)। কোরীয় বুদ্ধিজীবীরা ঐতিহাসিকভাবেই কোরীয় কনফুসীয় ধর্মের প্রবর্তন করেছেন। অবশ্য, চোসান সাম্রাজ্যের শেষের দিকে উনবিংশ ও বিংশ শতাব্দীতে এসে কনফুসীয় ধর্ম লোপ পেতে থাকে। যদিও কনফুসীয় ধর্মের শক্ত প্রভাব কোরিয়ার অন্য সকল ধর্মে এবং কোরীয় সংস্কৃতিতে কম-বেশি পরিলক্ষিত হয়। এমনকি এখনও কনফুসীয় শিষ্টাচার দেশটির রাজধানীসহ অনেক জায়গায় পালন করা হয়।